A BIZOTTSÁG 471/2002/EK RENDELETE

(2002. március 15.)

egyes árucikkeknek a Kombinált Nómenklatúra szerinti besorolásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2433/2001/EK rendelettel[i] módosított, a vám- és statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre[ii] és különösen annak 9. cikkére,

mivel:

(1) A 2658/87/EGK rendelethez mellékelt Kombinált Nómenklatúra egységes alkalmazása érdekében az e rendelet mellékletében említett árucikkek besorolására vonatkozóan intézkedéseket kell elfogadni.

(2) A 2658/87/EGK rendelet megállapította a Kombinált Nómenklatúra általános értelmezési szabályait. Ezeket a szabályokat minden egyéb olyan nómenklatúrára is alkalmazni kell, amely részben vagy egészben a Kombinált Nómenklatúrán alapul, vagy azt további albontással egészíti ki, továbbá amelyet különös közösségi rendelkezések határoznak meg az árukereskedelemmel kapcsolatos tarifális és egyéb intézkedések alkalmazása céljából.

(3) Az említett általános szabályok értelmében az e rendelethez mellékelt táblázat 1. oszlopában megnevezett árucikkeket a 3. oszlopban kifejtett indokok alapján a 2. oszlopban megjelölt KN-kódok szerint kell besorolni.

(4) A kettős ellenőrzési rendszerekre és a textiltermékek Közösségbe történő behozatalának előzetes és utólagos közösségi ellenőrzésére vonatkozó hatályos közösségi intézkedések alapján indokolt, hogy - az e rendelet mellékletében található táblázat 1., 3., 4. és 5. pontjában felsorolt árucikkekre vonatkozóan - a tagállamok vámhatóságai által az árucikkek Kombinált Nómenklatúra szerinti besorolása tekintetében közzétett és az e rendelet mellékletében található táblázat 1., 2., 3., 4. és 5. pontjában említett rendelkezéseknek meg nem felelő, kötelező érvényű tarifális felvilágosításra a legutóbb a 2700/2000/EK európai parlamenti és tanácsi rendelettel módosított, a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet[iii] 12. cikke (6) bekezdésének rendelkezései értelmében a jogosultak még 60 napig hivatkozhassanak.

(5) Az e rendelet mellékletében található táblázat 2. pontjában felsorolt árucikkek tekintetében indokolt, hogy a tagállamok vámhatóságai által az árucikkek Kombinált Nómenklatúra szerinti besorolása tekintetében közzétett, és az e rendelet mellékletében található táblázat 2. pontjában említett rendelkezéseknek meg nem felelő, kötelező érvényű tarifális felvilágosításra a 2913/92/EGK rendelet 12. cikke (6) bekezdésének rendelkezései értelmében a jogosultak még három hónapig hivatkozhassanak.

(6) Az e rendeletben előírt intézkedések összhangban vannak a Vámkódex Bizottság véleményével,

ELFOGADTA EZT A RENDELETET:

1. cikk

A melléklet 1. oszlopában megnevezett árucikkek Kombinált Nómenklatúrán belüli besorolása az említett táblázat 2. oszlopában feltüntetett megfelelő KN-kódok szerint történik.

2. cikk

A kettős ellenőrző rendszerekre és a textiltermékek Közösségbe történő behozatalának előzetes és utólagos közösségi ellenőrzésére vonatkozó hatályos közösségi intézkedések értelmében a tagállamok vámhatóságai által az árucikkek Kombinált Nómenklatúrába szerinti besorolása tekintetében közzétett, az e rendelet mellékletében található táblázat 1., 2., 3., 4. és 5. pontjában említett rendelkezéseknek többé meg nem felelő, kötelező érvényű tarifális felvilágosításra a 2913/92/EGK rendelet 12. cikke (6) bekezdésének rendelkezései értelmében még 60 napig lehet hivatkozni.

A tagállamok vámhatóságai által közzétett és az e rendelet mellékletében található táblázat 2. pontjában említett rendelkezéseknek meg nem felelő, kötelező érvényű tarifális felvilágosításra a 2913/92/EGK rendelet 12. cikke (6) bekezdésének rendelkezései értelmében még 3 hónapig lehet hivatkozni.

3. cikk

Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. március 15-én.

a Bizottság részéről

Frederik BOLKESTEIN

a Bizottság tagja

MELLÉKLET

Árumegnevezés KN-kód szerinti besorolás Indoklás

(1) (2) (3)

1. Habosított műanyagból készült, körülbelül 4 mm vastagságú, (körülbelül 20x24 cm méretű), lekerekített sarkai miatt közel négyszögletes, az egyik oldalán körülbelül 0,2 mm-es, többszínű, nyomott, kötött textilanyag-réteggel fedett árucikk. (Egérpad és hasonló árucikkek) (Lásd a 618. fényképet)* 6307 90 10 A besorolást a Kombinált Nómenklatúra 1. és 6. általános értelmezési szabálya, valamint a XI. áruosztályhoz tartozó 7. a) és 8. a) megjegyzés, az 59. árucsoporthoz tartozó 1. és 2. a) 5. megjegyzés, a 63. árucsoporthoz tartozó 1. és 2. a) megjegyzés és a 6307, a 6307 90 és a 6307 90 10 KN-kód szövege határozzák meg. Az árucikk a XI. áruosztályhoz tartozó 7. a) megjegyzés értelmében "készáru", mivel a négyzetes vagy téglalap alaktól eltérő formára szabták ki. Az 59. árucsoport 2. a) 5. megjegyzésének megfelelően az árucikk a 39. árucsoportba nem sorolható be, mivel a kötött anyag nem csupán megerősítési célt szolgál. Lásd a Harmonizált Rendszer 39. árucsoporthoz tartozó magyarázó megjegyzéseinek általános részét (műanyag és textil kombinációk), (d). A XI. áruosztályhoz tartozó 8. a) megjegyzésnek megfelelő készáruk a 61-63. árucsoporthoz tartoznak.

2. Habosított műanyagból készült, körülbelül 4 mm vastagságú, (körülbelül 20x24 cm méretű), lekerekített sarkai miatt közel négyszögletes, az egyik oldalán körülbelül 0,2 mm-es, egyszínű, kötött textilanyagréteggel fedett árucikk. (Egérpad és hasonló árucikkek) (Lásd a 612. A + B fényképet)* 3926 90 99 A besorolást a Kombinált Nómenklatúra 1. és 6. általános értelmezési szabálya, a 39. árucsoporthoz tartozó 1. megjegyzés, a XI. áruosztályhoz tartozó 1. h) megjegyzés, az 59. árucsoporthoz tartozó 1. és 2. a) 5. megjegyzés és a 3926, 3926 90 és a 3926 90 99 KN-kód szövege határozzák meg. Az 59. fejezethez tartozó 2. a) 5. megjegyzésnek megfelelően az árucikk a XI. áruosztályba nem sorolható be, mivel a kötött anyag csupán megerősítési célt szolgál. Lásd a Harmonizált Rendszer 39. árucsoporthoz tartozó magyarázó megjegyzéseinek általános részét (műanyag és textil kombinációk), (d).

3. Négyszögletes, körülbelül 4 mm vastagságú habosított műanyag (poliuretán), (körülbelül 20x21 cm méretű), az egyik oldalán körülbelül 0,2 mm-es, többszínű, nyomott, kötött textilanyagréteggel borítva. (Egérpad és hasonló árucikkek) (Lásd a 619. fényképet)* 5903 20 90 A besorolást a Kombinált Nómenklatúra 1. és 6. általános értelmezési szabálya, a XI. áruosztályhoz tartozó 7.(a) megjegyzés, az 59. árucsoporthoz tartozó 1. és 2. a) 5. megjegyzés, valamint az 5903, 5903 20 és az 5903 20 90 KN-kód szövege határozzák meg. Az árucikkek a XI. áruosztályhoz tartozó 7. a) megjegyzés értelmében nem "készáruk", mivel négyzetes formára szabottak. Az 59. árucsoporthoz tartozó 2. a) 5. megjegyzésnek megfelelően az árucikk a 39. árucsoportba nem sorolható be, mivel a kötött anyag több színnel nyomott, és ezért nem csupán megerősítési célokat szolgál. Lásd a Harmonizált Rendszer 39. árucsoporthoz tartozó magyarázó megjegyzéseinek általános részét (műanyag és textil kombinációk), (d).

4. Női vagy lányka, önmagában színezett, könnyű, kötött árucikk (86 % nejlon, 14 % elasztán), amely a bőrrel közvetlenül érintkezik, a mellrész aljáig ér, keskeny állítható vállpántokkal. Az elején és a hátulján nyílás nélküli, mély nyakkivágással. A nyakkivágáson és a hónaljaknál kötött szegély található. Az árucikken változó rugalmasságú kötött oldalsávdíszek, az elején rugalmas megerősítés található. Közvetlenül a mell alatt, a belső oldalon, a mell természetes formáját követő, megerősített varrás található. Az árucikk alsó szélén 2 cm szélességű rugalmas pánt található, annak biztosítására, hogy az árucikk hozzásimuljon a testhez. (Melltartó) (Lásd a 615. fényképet)* 6212 10 90 A besorolást a Kombinált Nómenklatúra 1. és 6. általános értelmezési szabálya, a 61. árucsoporthoz tartozó 2. a) megjegyzés és a 6212, a 6212 10 és a 6212 10 90 KN-kód szövege határozzák meg. Az elülső rugalmas megerősítés, amely összehúzza a kelmét és hozzájárul a kosarak domború formájához, a melltartókra jellemzően elkülöníti a melleket. A varrás követi a mell formáját, és a kosarak formájára húzza össze a kelmét. A varrás megerősítése az árucikk belső részén merevítőként szolgál, és a rugalmas oldalsávdíszekkel együtt biztosítja a melltartókra vonatkozóan megkívánt alátámasztást, a Harmonizált Rendszernek a 6212. vámtarifaszámra vonatkozó magyarázó megjegyzéseinek első bekezdésével összhangban.

5. Négyszögletes, konfekcionált árucikk (körülbelül 110x160 cm méretű), szövött textíliából (100 % pamut), amelyet a szövött anyag két rövid (körülbelül 110 cm hosszúságú) oldalán, mindkét széle felől fonott zsinórok segítségével farúdhoz rögzítettek. A zsinórok különböző hossza következtében a szövött textilanyag aszimmetrikus formát kap. A farúd felett két fonott zsinórból és egy fémgyűrűből álló rögzítő eszköz található, amelyik lehetővé teszi az árucikk pl. kampóhoz történő rögzítését. Az árucikk nem rendelkezik kimondott ülő felülettel. (Függőágyhoz hasonló árucikk) (Lásd a 617. fényképet)* 6306 91 00 A besorolást a Kombinált Nómenklatúra 1. és 6. általános értelmezési szabálya, a XI. áruosztályhoz tartozó 7. e) és 8. a) megjegyzés, a 63. árucsoporthoz tartozó 1. megjegyzés és a 6306 és a 6306 91 00 KN-kód szövege határozzák meg. A XI. áruosztályhoz tartozó 8. a) megjegyzésnek és a 63. árucsoporthoz tartozó 1. megjegyzésnek megfelelően az összes textilanyagból készült szőtt készáru a 63. árucsoportba tartozik. Az 1. és 6. általános értelmezési szabályoknak megfelelően az árucikket a kempingcikkekhez kell besorolni, mivel - figyelembe véve objektív jellemzőit - az árucikk olyan négyszögletes, szőtt textilanyagból áll, amelyet fonott zsinórok segítségével mindkét oldalon felfüggesztettek, mivel az árucikk felveszi azon személy testformáját, aki abban ül vagy fekszik, és mivel a termék nem rendelkezik kimondott ülő felülettel. Az árucikk beltérben és a szabadban is használható. Ezért az árucikket - a függőágyhoz hasonlóan - a 6306. vámtarifaszám alá tartozó kempingcikkekhez kell besorolni. Lásd a Harmonizált Rendszernek a 6306. (5) vámtarifaszámra vonatkozó magyarázó megjegyzéseit, amelyeknek megfelelően a kempingcikkek többek között a függőágyakat is tartalmazzák. Ezen kívül a Harmonizált Rendszernek a 9403. vámtarifaszámra vonatkozó magyarázó megjegyzései (más felszerelési tárgyak stb.) (e), a függőágyakat kizárják a 9403. vámtarifaszámból, és azokat - az áru anyagától függően - a 6306. vagy az 5608. vámtarifaszámok alá sorolják be (összeállított hálók).

* A fényképek kizárólag szemléltető jellegűek.

[i] HL L 329., 2001.12.14., 4. o.

[ii] HL L 256., 1987.9.7., 1. o.

[iii] HL L 302., 1992.10.19., 1. o.